มั่นใจแบงก์ต่างชาติไม่ทิ้งลูกหนี้มาบตาพุด
โพสต์ทูเดย์ -&nbsp; สมาคมธนาคารไทยไม่เห็นสัญญาณแบงก์ต่างชาติทิ้งลูกหนี้มาบตาพุด อ้าแขนรับถ้าแบงก์ต่างชาติไม่ปล่อยกู้ คิดดูก่อนถ้าขอลดดอกเบี้ย
11 ม.ค. 2553

โพสต์ทูเดย์ -  สมาคมธนาคารไทยไม่เห็นสัญญาณแบงก์ต่างชาติทิ้งลูกหนี้มาบตาพุด อ้าแขนรับถ้าแบงก์ต่างชาติไม่ปล่อยกู้ คิดดูก่อนถ้าขอลดดอกเบี้ย
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย ในฐานะประธานสมาคมธนาคารไทย กล่าวว่า ยังไม่เห็นสัญญาการรีไฟแนนซ์สินเชื่อโครงการมาบตาพุดจากธนาคารต่างชาติมายังธนาคารไทย และไม่เชื่อว่าจะมีธนาคารต่างชาติแห่งใดที่จะทิ้งลูกค้ากลุ่มนี้ เพราะลูกค้าเหล่านี้ล้วนเป็นบริษัทที่ดี มีการลงทุนในโครงการใหญ่ๆ 
กรณีบริษัทญี่ปุ่นที่กู้เงินจากธนาคารญี่ปุ่นก็เช่นกัน ไม่คิดว่ากรณีเจโทรออกมาแสดงความไม่มั่นใจในการลงทุนของไทย จะทำให้ธนาคารญี่ปุ่นทิ้งบริษัทลูกค้ากลุ่มนี้ เพราะบริษัทญี่ปุ่นเหล่านี้เปรียบได้กับ บริษัท ปตท. หรือ ปูนซิเมนต์ไทย ของไทย ที่เป็นลูกค้ามีคุณภาพ ไม่มีธนาคารใดอยากทิ้ง 
อย่างไรก็ดี กรณีที่ลูกค้าใดที่ธนาคารเจ้าหนี้ไม่ยอมปล่อยกู้ต่อ ก็สามารถมาปรึกษาธนาคารสมาชิกสมาคมธนาคารไทยหรือกรุงไทยได้ ยินดีให้บริการการเงินทุกรูปแบบ แต่ถึงขณะนี้ยังไม่มีบริษัทใดในมาบตาพุดที่มีปัญหาด้านการเงิน เพราะล้วนอยู่ในกลุ่มบริษัทที่มีฐานการเงินแข็งแกร่ง ด้านการผ่อนดอกเบี้ยก็ไม่เป็นปัญหา เพราะเป็นเงินจำนวนเล็กน้อย แต่ถ้ามีปัญหาอยากเจรจา ต้องขอพิจารณาดูก่อน
นายอภิศักดิ์ กล่าวว่า ธนาคารจะเน้นปล่อยสินเชื่อในกลุ่มที่เติบโตได้ ทดแทนสินเชื่อที่เกี่ยวกับการลงทุน อาทิ สินเชื่อและหนังสือค้ำประกันในโครงการไทยเข้มแข็ง โดยหลังจากออกหนังสือค้ำประกันไทยเข็มแข็งทันใจใน 1 วัน เพียงเวลา 2 เดือนมีลูกค้าผู้รับเหมาเข้ามาแล้ว 5,000-6,000 ราย 
นอกจากนี้ ได้เข้าไปคุยกับบริษัทที่ต้องการลงทุนในรถไฟฟ้าสายสีม่วงไว้ทุกราย หากรายไหนชนะประมูล กรุงไทยจะมีส่วนร่วมในการปล่อยกู้ด้วย 
สำหรับพันธบัตรไทยเข้มแข็ง 2 วงเงิน 8 หมื่นล้านบาทที่จะออกมา จะไม่กระทบกับสภาพคล่องที่มีอยู่กว่า 2 ล้านล้านบาท เพราะโดยปกติ ถ้าระบบมีสภาพคล่อง 3-4 แสนล้านบาทก็ถือว่าเป็นจำนวนมากแล้ว
แหล่งข่าวจากธนาคารพาณิชย์แห่งหนึ่ง กล่าวว่า ในฐานะเจ้าหนี้ที่ปล่อยกู้ไปแล้วก็ต้องคิดดอกเบี้ย แม้กรณีบางโครงการในมาบตาพุดหยุดชะงัก จะไม่ใช่ความผิดของบริษัทผู้ลงทุน แต่ก็ไม่ใช่ความผิดของธนาคารเหมือนกัน บริษัทจึงต้องชำระดอกเบี้ยเป็นปกติ แม้โครงการจะชะลอออกไป แต่ดอกเบี้ยเป็นจำนวนเงินไม่มาก เพราะลูกค้าคุณภาพดอกเบี้ยต่ำเพียง 3-5%